KOMMISSIONENS FORORDNING (EF) Nr. 250/2000

af 1. februar 2000

om indførsel af bananer som led i toldkontingenterne og traditionelle AVS-bananer og om fastsættelse af vejledende mængder for andet kvartal af 2000

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 404/93 af 13. februar 1993 om den fælles markedsordning for bananer(1), senest ændret ved forordning (EF) nr. 1257/1999(2), særlig artikel 20, og

ud fra følgende betragtninger:

(1) Kommissionen tilsendte den 19. november 1999 Rådet et forslag til forordning om ændring af ordningen for indførsel af bananer i Fællesskabet; indtil Rådet har taget stilling til dette forslag, bør det uden at foregribe den endelige beslutning sikres, at der er kontinuitet i forsyningen af EU-markedet og samhandelen ved anvendelse af bestemmelserne i førnævnte forordning (EØF) nr. 404/93 samt Kommissionens forordning (EF) nr. 2362/98 af 28. oktober 1998 om gennemførelsesbestemmelser til Rådets forordning (EØF) nr. 404/93 for så vidt angår ordningen for indførsel af bananer til Fællesskabet(3), senest ændret ved forordning (EF) nr. 756/1999(4);

(2) ovennævnte målsætning indebærer, at der skal ske en fastsættelse af dels de traditionelle erhvervsdrivendes ret til at ansøge om importlicenser på grundlag af den referencemængde, der er blevet fastlagt og meddelt af den kompetente nationale myndighed for 1999, dels fristerne for de nytilkomne erhvervsdrivendes mulighed for at indgive ansøgning om enten videreførelse af registreringen for 1999 eller om den første registrering samt ansøgning om tildeling;

(3) ifølge artikel 14, stk. 1, i forordning (EF) nr. 2362/98 kan der fastsættes en vejledende mængde, der er udtrykt ved en fast procentdel af de mængder, der er til rådighed for hver af de i bilag I nævnte oprindelser, for udstedelsen af importlicenser for hvert af de tre første kvartaler i året; på grundlag af en analyse af oplysningerne dels om de mængder, der blev markedsført i EU i 1999, herunder den faktiske import i andet kvartal, dels om udsigterne for forsyningen af og forbruget i EU i andet kvartal af 2000 bør der med henblik på en tilfredsstillende forsyning af hele EU fastsættes en vejledende mængde for hver oprindelse, der er nævnt i bilag I til forordning (EF) nr. 2362/98, på 29 % af den mængde, der er tildelt den;

(4) loftet over hver licensansøgning, jf. artikel 14, stk. 2, i forordning (EF) nr. 2362/98, skal fastsættes ud fra ønsket om ikke at foregribe en eventuel ændring af den pågældende importordning i løbet af 2000;

(5) bestemmelserne i denne forordning vedtages for at sikre, at markedet fortsat kan forsynes, og at samhandelen med leverandørlandene kan videreføres, men bestemmelserne foregriber ikke eventuelle foranstaltninger, der senere skal vedtages af Rådet eller Kommissionen med henblik på at overholde de internationale forpligtelser, som EU har indgået i forbindelse med Verdenshandelsorganisationen, og de erhvervsdrivende kan ikke påberåbe sig disse bestemmelser som grundlag for berettigede forventninger om en forlængelse af importordningen;

(6) bestemmelserne i denne forordning bør straks træde i kraft;

(7) de i denne forordning fastsatte foranstaltninger er i overensstemmelse med udtalelse fra Forvaltningskomitéen for Bananer -

UDSTEDT FØLGENDE FORORDNING:

Artikel 1

Traditionelle erhvervsdrivende, der blev registreret i 1999 i henhold til artikel 5 i forordning (EF) nr. 2362/98, kan for et kvartal indgive ansøgninger om importlicenser for en samlet mængde, der fastlægges ved anvendelse af den procentsats, der er fastsat efter artikel 14 i førnævnte forordning, på den referencemængde, som medlemsstatens myndighed har fastlagt og meddelt disse erhvervsdrivende for 1999 i medfør af artikel 6, stk. 4, i samme forordning.

Hvis den for 1999 meddelte referencemængde imidlertid er blevet ændret som følge af en supplerende kontrol, tages der ved anvendelsen af første afsnit hensyn til denne ændrede referencemængde.

Artikel 2

1. Nytilkomne erhvervsdrivende, der opfylder de i stk. 2 eller 3 fastsatte betingelser, kan for et kvartal indgive licensansøgninger for en samlet mængde, der fastlægges ved anvendelse af den procentsats, der er fastsat efter artikel 14 i forordning (EF) nr. 2362/98, på den nedenfor i stk. 6 omhandlede tildeling, som medlemsstatens myndighed har meddelt dem i medfør af artikel 9, stk. 4, i førnævnte forordning.

2. Nytilkomne erhvervsdrivende, der i 1999 blev registreret efter artikel 8 i forordning (EF) nr. 2362/98, kan i henhold til stk. 4 i nævnte artikel indgive ansøgning om videreførelse af deres registrering - uden dog at vedlægge en kopi af de licenser, der er udstedt for det igangværende kvartal - samt den ansøgning om tildeling, der er fastsat i artikel 9 i nævnte forordning, senest den 8. februar 2000.

3. Nytilkomne erhvervsdrivende, der ikke er blevet registreret i 1999, skal med henblik på registrering tilsende medlemsstatens myndighed de bevisdokumenter, der er nævnt i artikel 8, stk. 1, i førnævnte forordning, samt den ansøgning om tildeling, der i er fastsat i artikel 9, stk. 1, i nævnte forordning, senest den 8. februar 2000.

4. Den sikkerhed, der skal stilles i henhold til artikel 9, stk. 1, litra b), i forordning (EF) nr. 2362/98, nedsættes i givet fald med beløbet for sikkerhedsstillelsen vedrørende licenser udstedt i første kvartal af 2000 til den pågældende nytilkomne erhvervsdrivende.

5. Med henblik på anvendelsen af artikel 9, stk. 3, i forordning (EF) nr. 2362/98 tilsender medlemsstaterne inden den 21. februar 2000 Kommissionen følgende:

a) en liste over nytilkomne erhvervsdrivende omhandlet i stk. 2, hvis registrering er videreført

b) en liste over de nytilkomne erhvervsdrivende, der omhandles i stk. 3

c) de ansøgninger om tildeling, der er indgivet i henhold til artikel 9, stk. 1, i forordning (EF) nr. 2362/98.

6. Kommissionen fastlægger i henhold til artikel 9, stk. 3, i førnævnte forordning straks, hvor store mængder der tildeles.

7. Medlemsstaternes myndigheder fastlægger for hver nytilkommen erhvervsdrivende den tildelte mængde, der meddeles den erhvervsdrivende senest den 29. februar 2000.

Artikel 3

Artikel 20 i forordning (EF) nr. 2362/98 gælder for licenser udstedt for 2000, jf. dog artikel 6, andet afsnit.

Artikel 4

For andet kvartal af 2000 fastsættes den vejledende mængde, der omhandles i artikel 14, stk. 1, i forordning (EF) nr. 2362/98, til 29 % af de mængder, der er fastlagt for hver af de i bilag I til nævnte forordning omhandlede oprindelser.

Artikel 5

For andet kvartal af 2000 fastsættes den godkendte mængde, der er nævnt i artikel 14, stk. 2, i forordning (EF) nr. 2362/98 for hver traditionel erhvervsdrivende og nytilkommen erhvervsdrivende, til 30 % af den mængde, der er fastlagt og meddelt traditionelle erhvervsdrivende i henhold til artikel 6, stk. 4, i forordning (EF) nr. 2362/98 og nytilkomne erhvervsdrivende i henhold til artikel 2, stk. 7, i nærværende forordning.

Artikel 6

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes uden at foregribe de beslutninger, som Rådet eller Kommissionen senere måtte træffe.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 1. februar 2000.

På Kommissionens vegne

Franz FISCHLER

Medlem af Kommissionen

(1) EFT L 47 af 25.2.1993, s. 1.

(2) EFT L 160 af 26.6.1999, s. 80.

(3) EFT L 293 af 31.10.1998, s. 32.

(4) EFT L 98 af 13.4.1999, s. 10.